Komisijos reglamentas (EEB) Nr. 1248/93
1993 m. gegužės 24 d.
iš dalies keičiantis Reglamentą (EEB) Nr. 2252/92, nustatantį išsamias specialios programos perdirbti skirtoms avietėms taikymo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1992 m. liepos 13 d. Tarybos reglamentą (EEB) Nr. 1991/92, nustatantį specialią programą perdirbti skirtoms avietėms [1], ypač į jo 8 straipsnį,
kadangi Komisijos reglamento (EEB) Nr. 2252/92 [2] su paskutiniais pakeitimais, padarytais Reglamentu (EEB) Nr. 839/93 [3], 8 straipsnyje yra nustatytos pripažintų gamintojų organizacijų pateikiamų programų, kurios sykį patvirtintos jau nebegali būti peržiūrimos, patvirtinimo sąlygos ir tvarka; kadangi dabar reikėtų numatyti tokią galimybę su mokslo tyrimais susijusiai programos daliai, atsižvelgiant į naują mokslinę bei techninę informaciją;
kadangi, remiantis minėto reglamento 11 straipsnio 1 dalimi, gamintojų organizacijos per metus gali pateikti vieną prašymą paramai gauti per du mėnesius nuo prekybos metų pabaigos už tais prekybos metais atliktą darbą; kadangi šis terminas yra ištęstas, kai atsižvelgiama į nesaugią gamintojų organizacijų finansinę padėtį; kadangi dėl to turėtų būti numatyta pateikti paraiškas abiejų prekybos metų pusmečių pabaigoje;
kadangi šiame reglamente numatytos priemonės atitinka Vaisių ir daržovių gaminių verslo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Šiuo dokumentu Reglamentas (EEB) Nr. 2252/92 iš dalies keičiamas taip:
1) 8 straipsnio 3 dalis papildoma d punktu:
"d) ne vėliau kaip antrųjų metų nuo programos patvirtinimo pabaigoje priemonės gali būti nagrinėjamos iš naujo tokia pačia tvarka, kokia buvo taikoma jas tvirtinant pirmąjį kartą.
Programa gali būti peržiūrima ne daugiau kaip du kartus, ir visada atsižvelgiama į toliau pateiktoje 5 dalyje nurodytų patikrinimų rezultatus."
2) 11 straipsnio 1, 2 ir 3 dalys pakeičiamos taip:
"1. Gamintojų organizacijos, siekdamos gauti Bendrijos paramą perdirbti skirtas avietes gaminančio sektoriaus konkurencingumo pagerinimo programai įgyvendinti, kiekvieno prekybos metų pusmečio pabaigoje pateikia prašymą kompetentingai nacionalinei institucijai.
2. Prašymas paramai gauti pateikiamas remiantis III priedu, per du mėnesius nuo kiekvieno prekybos metų pusmečio pabaigos, o kartu su prašymu pateikiamos sąskaitos ir visi kiti panašūs su atliktu darbu susiję dokumentai.
3. Išlaidos, konkrečiais prekybos metais patirtos kelių augintojų organizacijų kartu įgyvendinant priemones, turi būti padalijamos tarp šių organizacijų."
3) 12 straipsnis pakeičiamas taip:
"12 straipsnis
Valstybių narių kompetentingos institucijos, patikrinusios paraiškas paramai gauti ir patvirtinamuosius dokumentus, per tris mėnesius nuo paraiškų gavimo išmoka paramą, kurią valstybė narė ir Bendrija suteikia remdamosi Reglamento (EEB) Nr. 1991/92 6 straipsnio 3 dalies nuostatomis."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1993 m. gegužės 24 d.